钦定古今图书集成/明伦汇编/官常典/第482卷 > 王罴
## 钦定古今图书集成/明伦汇编/官常典/第482卷 > 王罴

按《周书》本传，罴字熊罴，京兆霸城人，汉河南尹王遵
之后，世为州郡著姓。罴刚直木彊，处物平当，州郡敬
惮之。魏太和中，除殿中将军。先是南岐东益氐羌反
叛，王师战不利，乃令罴领羽林五千，镇梁州，许平诸
贼。还，授右将军、西河内史。辞不拜。时人谓之曰：“‘西河
大邦，俸禄殷厚，何为致辞’？罴曰：‘京洛材木，尽出西河，
朝贵营第宅者，皆有求假，如其私办，即力所不堪，若
科发民间，又违法宪，以此辞耳’。”梁将曹义宗围荆州，
敕罴与别将裴衍率兵赴救，遂与梁人战，大破之。于
时诸方鼎沸，所在凋残。荆州新经寇难，尤藉慰抚，以
罴为荆州刺史，进号抚军将军。梁复遣曹义宗众数
万围荆州，堰水灌城，不没者数板。时既内外多虞，未
遑救援，乃遗罴铁券，云城全当授本州刺史。城中粮
尽，罴煮粥与将士均分而食之。每出战，尝不擐甲胄，
大呼曰：“荆州城，孝文皇帝所置。天若不祐国家，使贼
箭中王罴；不尔，王罴须破贼。”屡经战阵，亦不被伤。弥
历三年，义宗方退。进封霸城县公，寻迁车骑大将军、
泾州刺史。未及之部，属太祖征兵为勤王之举，请前
驱效命，遂为大都督，镇华州。魏孝武西迁，拜骠骑大
将军，加侍中、开府。尝修州城未毕，梯在外。齐神武遣
韩轨、司马子如从河东宵济袭罴，罴不之觉。比晓，轨
众已乘梯入城。罴尚卧未起，闻阁外汹汹有声，便袒
身露髻徒跣，持一白梃，大呼而出。敌见之惊，逐至东
门，左右稍集，合战破之，轨众遂投城遁走。时关中大
饥，征税民间谷食，以供军费，或隐匿者，令递相告，多
被篣棰，以是人有逃散。唯罴信著于人，莫有隐者，得
粟不少诸州，而无怨讟。沙苑之役，齐神武士马甚盛，
太祖以华州冲要，遣使劳罴，令加守备。罴语使人曰：
“老罴当道卧，貆子安得过？”太祖闻而壮之。及齐神武
至城下，谓罴曰：“何不早降？”罴乃大呼曰：“此城是王罴
冢，生死在此，欲死者来！”齐神武遂不敢攻。时茹茹渡
河南寇，候骑已至豳州，朝廷虑其深入，乃征发士马，
屯守京城，堑诸街巷，以备侵轶。左仆射周惠达召罴
议之，罴不应命，谓其使曰：“若茹茹至渭北者，王罴率
乡里自破之，不烦国家兵马，何为天子城中，遂作如
此惊动？由周家小儿恇怯致此。”罴轻侮权势，守正不
回，皆此类也。未几，还镇河东。罴性俭率，不事边幅。尝
有台使，罴为其设食，使乃裂去薄饼，缘罴曰：“耕种收
获，其功已深，舂爨造成，用力不少，乃尔选择，当是未
饥。”命左右撤去之。使者愕然大惭。又有客与罴食瓜，
侵肤稍厚，罴意嫌之，及瓜皮落地，乃引手就地取而
食之，客甚有愧色。性又严急，尝有吏挟私陈事者，罴
不暇命捶扑，乃手自取靴履持以击之。每至享会，亲
自秤量酒肉，分给将士。时人尚其均平，嗤其鄙碎。大
统七年，卒于镇，赠太尉。